Seg tbadutin id-nefka yakan, ad d-nini belli inzan ttemxallafen deg talɣiwin, yal inzi yemgarad ɣef wayeḍ, daɣ neḥsa belli s tɣuri d unadi deg yinazan, yezmer ad yissin umdan idles n ugdud, d wamek tella tirmit-is. Sya ad naweḍ ɣer tikti yejjan inzan ad lḥun seg timawit ɣer tira, imi yuɣal umaru yessemras-iten deg yal leqdic adelsan, iwakken ad iwerri idles n temetti-is i yimeɣri. Tira taqbaylit tcud aṭas ɣer wayen yellan d aqbur d wayen yellan d atrar, aladɣa deg tira n ungal imi di yal taɣuri yettemlil-d imeɣri aṭas n yenzan, d tenfaliyin tiɣerfanin. Deg wammudnneɣ, ad d-naf KOUDACHE Lynda tessemres aṭas n tenfaliyin-a icuban inzan.